**Masakr u kafiću Panda** je bio teroristički napad na srpske mladiće u jednom kafiću u Peći, na Kosovu i Metohiji 1998. godine.

Miloševićevi mediji su za napad odmah okrivili Albance. Danas postoje indicije da je napad organizovala Služba državne bezbednosti (SDB) Srbije.

Napad
-----

Uveče 14. decembra 1998. godine, tokom sukoba na Kosovu i Metohiji, dvojica maskiranih napadača upali su u kafić Panda u Peći i otvorili rafal iz automatskog oružja po prisutnima. Prilikom napada 6 mladića je ubijeno a 15 ranjeno. Stradali su: Ivan Obradović (14), Vukota Gvozdenović (16), Svetislav Ristić (17), Zoran Stanojević (17), Dragan Trifković (17) i Ivan Radević (25). Svi ubijeni mladići su bili srednjoškolci, osim Radevića koji je bio student.

Posledice
---------

> Zločin u kafiću 'Panda' označio je početak najgoreg perioda u istoriji Peći i završio se jednim od najbrutalnijih etničkih čišćenja modernog doba.
> 
> – Bojan Tončić

Prilikom sahrane ubijenih mladića, dugačka kolona Srba, predvođena patrijarhom Pavlom, prošla je kroz Peć i ispratila ubijene dečake do gradskog groblja.

Pripadnici MUP-a Srbije pokrenuli su opsežnu potragu za izvršiocima terorističkog napada. Dana 17. decembra u pećkom kvartu Kapišnica policija je uhapsila Agrona Kolčakua (1972). Rezultat policijske akcije bio je još desetoro uhapšenih. Pre toga uhapšeno je još trojica osumnjičenih: Gazmenda Bajramiji, Dževdet Bajrami i Verđeđa Vlaznimi. Objavljeno je da postoji i četvri pomagač. U potrazi u selu Glođane došlo je sukoba, pri čemu su ubijena dva pripadnika OVK. Otkriven je štab OVK u kome je nađena veća količina oružja, municije i uniformi. Ukupno je u Peći i Glođanima uhapšeno 34 osobe koje su navodno bile povezane sa napadom na kafić.

Počinioci
---------

»Na mog sina su tog 14. decembra 1998. pucali, a danas mi je teže nego tada... Verovala sam u svoju zemlju, u Srbiju, čiji su ratnici pravedni, a izgleda da je ona stvorila monstrume koji su bili u stanju da žrtvuju nevinu decu. Posejali su mržnju. Ne znam kako je moguće da Srbija izrodi takve monstrume. Kakvi su ti mozgovi? Tragali smo za istinom 14 godina i nailazili smo na zatvorena vrata. Kad imate više 'istina', onda znate da su to laži da bi se prikrio, a malo je da kažem, zločin.«
Milena Radević, majka ubijenog studenta Ivana Radevića

Za masakr u baru "Panda" srpski mediji odmah su proglasili odgovornima pripadnike OVK. Ubistvo 6 srpskih mladića smartalo se osvetom za ubistvo 34 članova OVK nekoliko dana ranije kada su na granici sa Albanijom upali u zasedu VJ.

Tek šesnaest godina kasnije, 17. januara 2014. godine, dnevne novine Kurir su objavile, pozivajući se na izvore bliske srpskoj vladi, da postoje konkretni dokazi da je zločin naredio Radomir Marković, šef Službe državne bezbednosti Srbije, a izvršio ga je komandant Jedinice za specijalne operacije (JSO) Milorad Ulemek Legija. Izvor Kurira prenosi da je cilj akcije SDB-a bio "da se u očima međunarodne javnosti OVK prikaže kao teroristička organizacija i opravdaju akcije srpskih snaga na području Kosova". Slične tvrdnje je izneo i Aleksandar Vučić, izjavljujući da ne postoje dokazi da su ubistva počinili Albanci, kako se prethodno verovalo.

Izvori
------

1. ↑  Handbook of Ethnic Conflict: International Perspectives, Dan Landis,Rosita D. Albert, 2012
2. 1 2 3 4 5  Istina o rukopisu terora
3. ↑  Richard Holbrooke and Christopher Hill Arhivirano 2014-01-21 na Wayback Machine-u, Pristupljeno 13. 4. 2013.
4. ↑  Kosovo: the road to war, Pristupljeno 13. 4. 2013.
5. ↑   Deset godina od ubistva srpskih mladića u Peći
6. ↑   Arhivirano 2013-12-15 na Wayback Machine-u Zločini albanskih terorista 1995-1998. godine (18):Potraga za ubicama mladića u Peći
7. ↑  Kosovo catalogue of horrors, Pristupljeno 13. 4. 2013.
8. ↑   Arhivirano 2014-01-28 na Wayback Machine-u ŠTA JE PRETHODILO VAZDUŠNIM UDARIMA: Britanski general Karol Drevienkijevič na suđenju Miloševiću
9. ↑  Rade Marković dao nalog da se ubiju srpska deca u Peći 1998?!
10. ↑  State killed journalist, says deputy PM

Vidi takođe
-----------

* Rat na Kosovu i Metohiji
* Ratni zločini u Kosovskom ratu